Oikeusministeriölle

Lausuntopyyntönne, viite OM 24/41/2015

Lausunto: arviomuistio nimilain uudistamistarpeista

Oikeusministeriö on pyytänyt valtiovarainministeriön lausuntoa arviomuistiosta nimilain uudistamistarpeista. Muistio liittyy hallituksen säännösten sujuvoittamista koskevan kärkihankkeen toteuttamiseen. Valtiovarainministeriö lausuu muistiosta seuraavaa:

Valtiovarainministeriö toteaa, että nimen määräytymistä ja valintaa koskeva lainsäädäntö on vahvasti arvovalintoihin pohjautuvaa ja viranomaisen tähän kohdistuvan rajoitus- tai ohjausvallan tulee olla perusteltua ja hyväksyttävää laajasti yhteiskunnassa. Tästä syystä eri lausunnonantajatahojen asian valmisteluvaiheessa ehdottamat näkökannat on otettava erityisen huolellisesti huomioon asian jatkovalmistelussa.

Useissa muistion kohdissa on käytetty perusteluina sitä, että valittu sääntelytapa (voimassa oleva laki) on edelleen tarkoituksenmukainen tai ajankohtainen. Valtiovarainministeriö toteaa, että aiemmin tehdyt valinnat ja niiden suhde nyt valittaviin ratkaisuihin ovat usein arvovalintoja, joiden osalta ei voida perustella asiaa ainoastaan tarkoituksenmukaisuudella tai ajankohtaisuudella, vaan asian jatkoselvityksessä on perusteltava ehdotukset tarkemmin. Tarkoituksenmukaisuutta koskevaa perustetta käytettäessä on ainakin selvennettävä se, minkä tahon tai tavoitteen näkökulmasta valinta on tarkoituksenmukainen.

Esityksessä todetaan muun muassa, että ”koska nimiviranomaisten tulkintakäytäntö on etunimien osalta erittäin salliva, ei tältä osin näytä olevan tarvetta sääntelyn tarkistamiseen kotimaisen nimikäytännön suojaamisen osalta”. Valittaessa tapa, jossa viranomaisen harkintavalta on laaja verrattuna lainsäädännössä asetettuihin selkeämpiin rajoihin, kasvaa myös todennäköisyys epäyhtenäiselle tulkintakäytännölle. Tästä syystä on mahdollista harkita myös viranomaisten harkintavallan tiukempaa rajoittamista. Tämä voi tarkoittaa myös sääntelyä, joka antaa yksilölle entistä laajemmat oikeudet päättää itseään koskevista valinnoista, jolloin viranomaisen tämän oikeuden rajoittamista koskeva harkintavalta vähenee.

Valtiovarainministeriö kiinnittää huomiota myös siihen, että Juha Sipilän hallitus on 5.4.2016 maakuntauudistusta koskevan linjauksen yhteydessä todennut, että valtion hallintotehtävissä tulee periaatteena olla valtakunnallinen toimivalta silloinkin, kun tehtävät edellyttävät alueellista tai paikallista läsnäoloa, ja tavoitteena on valtakunnallisesti yhtenäisen toimintatavan ja ratkaisukäytännön soveltaminen. Mikäli maistraattien toimivalta muuttuu jatkossa valtakunnalliseksi, poistuu tarve muistiossa esitetyille tehtävien keskittämisille.

Valtiovarainministeriö ei ota kantaa yksittäisiin muutosehdotuksiin tarkemmin, vaan viittaa näiltä osin lausunnossaan maistraattien muistiosta esittämiin yksityiskohtaisempiin näkökohtiin ja toteaa, että ne tulee ottaa asian jatkovalmistelussa huomioon. Valtiovarainministeriön näkemyksen mukaan asiaa tulee valmistella jatkossa tiiviissä yhteistyössä maistraattien kanssa.

Ylijohtaja,

Osastopäällikkö Päivi Laajala

Lainsäädäntöneuvos Assi Salminen